শখ করে নিজের ছবি ইনস্টাগ্রামে পোস্ট করেছিলেন ভিক্টোরিয়া বেকহ্যাম। তারপর থেকেই তাঁর ফলোয়ারদের মধ্যে জোর বিতর্ক শুরু হয়ে গিয়েছে! বেশিরভাগ অনুগামীর মতে, ফোটোশপের কারসাজি ধরা পড়ে গিয়েছে। একটি আন্তর্জাতিক পত্রিকার জন্য ফোটোশ্যুট করেছিলেন ভিক্টোরিয়া। তার মধ্যে একটা ছবি দেখে মনে হচ্ছে, তাঁর ডান পায়ের উপরের অংশ উধাও হয়ে গিয়েছে! তাতেই সকলের ধারণা হয়েছে, যে ফোটোশপে অতিরিক্ত কারসাজি করতে গিয়েই এই অবস্থা! তবে ফ্যাশন কুইন ভিক্টোরিয়ার হয়েও কথা বলেছেন অনেকেই। তাঁদের মতে, সাদা শার্টের খানিকটা অংশ ব্যাকগ্রাউন্ডের সঙ্গে এমনভাবে মিশে গিয়েছে, যে বেশির ভাগ লোকের চোখকে ফাঁকি দিচ্ছে। অনেকে আবার এ-ও বলেছেন, একমাত্র বোকারাই ভাববে ভিক্টোরিয়ার পা উধাও হয়ে গিয়েছে!

ড্রু এবং উইল
বিচ্ছেদের পরও বন্ধু
সদ্য তাঁদের বিচ্ছেদের কথা প্রকাশ করেছেন ড্রু ব্যারিমোর এবং উইল কোপেলম্যান। তবে তাঁরা এ-ও জানালেন, যে আলাদা হয়ে গেলেও তাঁদের মধ্যে বন্ধুত্ব বজায় থাকবেই। কারণ একে অপরের প্রতি গভীর শ্রদ্ধা রয়েছে তাঁদের। ড্রু আর উইলের ঘনিষ্ঠদের মতে, চার বছরের বিবাহ-জীবনে কোনওদিনই আলাদা থাকেননি দু’জনে। উইল শ্যুটিংয়ের জন্য আউটডোরে গেলেও সঙ্গে ড্রু যেতেন। তাঁদের বন্ধুদের গ্রুপও এক। তার উপর তাঁদের দুই সন্তানও এখনও বেশ ছোট। তাই বিচ্ছেদ হলেও পরস্পরকে জীবন থেকে একেবারে সরিয়ে দেওয়াটা বেশ মুশকিলের কাজ। হয়তো সেই জন্যেই দু’জনে এই সিদ্ধান্ত নিয়েছেন।

‘হল অফ ফেসেস’
শ্বশুরবাড়িতে গেম অফ থ্রোন্‌স
হলিউড থেকে টোকা বলিউডের বরাবরের অভ্যাস। ছোট পরদাতেও মাঝে মাঝেই টোকাটুকি চলতে থাকে। তা বলে একখানা আস্ত ট্রেলার! জনপ্রিয় ধারাবাহিক ‘সসুরাল সিমর কা’র আগামী এক পর্বের স্পেশ্যাল ট্রেলার মুক্তি পেয়েছে। সেটা দেখেই সকলের চক্ষু চড়কগাছ। ‘গেম অফ থ্রোন্‌স’এর ‘হল অফ ফেসেস’এর ট্রেলার হুবহু টুকে দিয়েছে! এই ট্রেলার দেখে খেপে উঠেছেন ‘গেম অফ থ্রোন্‌স’এর ভক্তেরা। দু’টো ট্রেলার একই রকম হলেও হিন্দি ধারাবাহিকের ট্রেলারটা এতই নিম্নমানের, যে কিছুতেই মেনে নেওয়া যাচ্ছে না। যেখানে দেশের অনেক দর্শকই ‘গেম অফ থ্রোন্‌স’এর ভক্ত, সেখানে একটি হিন্দি ধারাবাহিক কী ভেবে এমন একটি প্রোমো বানাল, সেটা অনেকেরই মাথায় ঢুকছে না। এদিকে ‘গেম অফ থ্রোন্‌স’এর নতুন সিজন নিয়ে কৌতূহল এখন তুঙ্গে। আগামী ২৪ এপ্রিল শুরু হবে সিজন সিক্স। জন স্নো ফিরছেন কি না, সেটা জানতেই অধীর আগ্রহে বসে রয়েছেন সকলে।

অনুকরণে হিন্দি ধারাবাহিকের ট্রেলার।